  Анжелика Тихонова корреспондент Дэбес ёросын «Пельяньлэн дунневыл нуналэз» фестиваль улсын пельнянь кутонъя мастерскойёс усьтӥзы. Одӥгзэ соос пӧлысь Дэбес ёросысь Пыктыдур (Нижняя Пыхта) гуртысь ӟуч лулчеберетъя «Рябинушка» центр ортчытӥз. Со сярысь гуртысь лулчеберет юртлэн «ВКонтакте» мерлыко вотэсысь огиназ ивортэмын. Мастерскойёс улсын творчествоя пумиськон но мастер-классъёс ортчыто. Вань мылкыд карисьёс пельнянь кутонъя выль тодон-валан басьто, вашкала сямъёсын но выль рецептъёсын тодматско «Рябинушка» центрын ужасьёс Дэбесысь лулчеберетъя но туризмъя «Сибирский тракт» центрысь ӧнерчиосын но Калыкъёслэн эшъяськон юртысьтызы методистэн Надежда Докучаеваен ӵош кушманлэсь но ыль картофкалэсь пельнянь кутыны дышетӥзы. Соос возьматӥзы, кызьы тусьын сечкаен картофкаез корано, ыльнянез сӥньысэн вандылоно, колӟоез пӧртэм буёло кароно, кызьы кырӟанъёсын пельняньлы аспӧртэм шӧм пыӵатоно.   Тодэ вайытом, Ижкарын пельнянь мастерскойёс 1-7 тулыспалэ кафеосын но ресторанъёсын ортчозы. Туэ «Пельняньлэн дунневыл нуналэз» фестиваль «Ческыт выжыкыл» нимын ортчоз. Со улсын вань мылкыд карисьёслы этноэкскурсиос радъялозы, киужлы дышетонъёс, кино но спектакль возьматозы, нош фестиваль улсын ортчись удмурт калык шудонъёс нырысьсэ Ижкарлэсь палэнэ потозы.  Тегъёс: Мерлык Лулчеберет Дэбес Удмуртия пельнянь Пельняньлэндунневылнуналэз  